ACTUALITATEA ENCICLICEI HUMANE VITAE 


PS Aurel PERCĂ 
Episcop auxiliar al Diecezei de Iaşi 


Papa Paul al VI-lea a promulgat enciclica Humanae vitae despre reglemen- 
tarea nașterilor pe 25 iulie 1968, în unul dintre momentele cele mai delicate şi 
grele ale pontificatului său, dovedind mult curaj apostolic, iubire față de ade- 
văr şi fidelitate autentică faţă de Dumnezeu și față de om. Ascultând, într-ade- 
văr, „mai degrabă de Dumnezeu decât de oameni” (cf. Fap 5,29), el s-a făcut 
interpret al adevărului integral despre om şi a apărat sensul şi demnitatea iu- 
birii conjugale şi familiale la lumina planului divin. 

Sunt cunoscute reacţiile, uneori aspre şi chiar disprețuitoare, pe care chiar 
şi în unele cercuri bisericeşti le-a primit enciclica Humanae vitae. De altfel, 
Paul al VI-lea se aştepta la aşa ceva. Într-adevăr, scria în enciclică: 


Se poate prevedea că această învățătură nu va fi primită uşor de întreaga lume; 

multe voci - amplificate prin mijloacele moderne de propagandă - se opun glasului 

Bisericii. Aceasta, la drept vorbind, nu se miră, pentru că este, asemenea divinului 

său Fondator, un semn de împotrivire. Cu toate acestea, ea nu încetează să proclame, 

cu umilință şi fermitate, întreaga lege morală, atât cea naturală, cât şi cea evanghe- 
lică!. 

Pe de altă parte, Paul al VI-lea a nutrit mereu o încredere profundă în ca- 
pacitatea oamenilor de astăzi de a primi şi de a înțelege doctrina Bisericii asu- 
pra principiului „bazat pe legătura indisolubilă pe care a voit-o Dumnezeu şi 
pe care omul nu o poate rupe din inițiativa sa, între cele două semnificaţii ale 
actului conjugal: unire şi procreare”. „Credem - scria Papa - că oamenii 
timpului nostru sunt în măsură să înțeleagă caracterul profund rațional şi 
uman al acestui principiu fundamental”. 


Geneza enciclicei Humanae vitae 


Evenimentul care priveşte geneza enciclicei Humanae vitae şi întreaga dez- 
batere asupra liceităţii contracepţiei cuprinde un arc de timp de patru ani: de 


! PAUL AL VI-LEA, Scrisoarea enciclică Humanae vitae, nr. 18. 
? PAUL AL VI-LEA, Scrisoarea enciclică Humanae vitae, nr. 12. 
5 PAUL AL VI-LEA, Scrisoarea enciclică Humanae vitae, nr. 12. 


194 DIALOG TEOLOGIC 21 (2008) 


pe 23 iunie 1964, când Papa Paul al VI-lea a comunicat decizia sa de a sustrage 
dezbaterii conciliare problema moralei matrimoniale şi de a crea o comisie 
pontificală specială ad hoc, până pe 29 iulie 1968, când textul enciclicei, sem- 
nat cu patru zile înainte, a fost făcut public. Dar rădăcinile dezbaterii se întind 
cu mult mai în urmă. Pe 31 decembrie 1930, Papa Pius al XI-a publica enciclica 
Casti connubii, care interzicea în mod clar toate mijloacele anticoncepționale. 

Doctrina din enciclica Castii connubii a fost reafirmată de Papa Pius al XII-lea, 
dar cu o inovaţie substanţială: admiterea aşa-ziselor „mijloace naturale” (cele 
ale ritmului şi apoi al temperaturii). Noutatea nu era fără importanţă, deoarece 
pentru prima dată se atribuia comportamentului rațional al soților un rol ac- 
tiv în domeniul procreaţiei. 

În jurul anilor '50 începe dezbaterea între medici şi moralişti cu privire la 
„pilula Pincus”. Iniţial opinia curentă între teologi este de respingere categorică. 
Încetul cu încetul totuşi, îşi fac loc o serie de „distinquo” cu referință la cazu- 
rile-limită sau speciale (folosirea terapeutică a pilulei pentru regularizarea ci- 
clului, folosirea sa preventivă din partea călugărițelor care trăiesc în țări aflate 
în război, cu riscul unor violenţe sexuale etc.). Dezbaterea a continuat presant 
până în anii '60. Şi când s-a ajuns la conciliu, le-a fost clar tuturor că fronturile 
s-au răsturnat şi că opinia prevalentă până cu zece ani în urmă a devenit acum 
minoritară. După inovatori, admițând „metodele naturale, se admitea în 
practică o acţiune umană directă intenţional împotriva fecundității unui de- 
terminat act sexual. Important - s-a început a se sublinia — nu era atât modul 
în care se stabilea infecunditatea actului, dar, mai ales, principiul „paternităţii 
responsabile”. 

În iunie 1964, Papa Paul al VI-lea și-a asumat pentru el tema contraceptiei, 
sustrăgând-o dezbaterii conciliare şi creând o comisie pontificală formată din 
experți. În realitate, o comisie fusese deja creată în primăvara anului 1963 de 
Papa Ioan al XXIII-lea şi era formată din şase membri. Paul al VI-lea a restruc- 
turat-o, ducând-o la 12 membrii. În primăvara anului 1965 a întărit-o din nou, 
incluzând medici, sociologi, demografi, teologi şi un anumit număr de soți 
catolici. În martie 1966 a mărit-o din nou. La sfârșit, comisia era formată din 
75 de membri, în afară de un preşedinte şi doi vicepreşedinţi. 

În iunie 1966, comisia şi-a încheiat lucrările. Papei i-au fost înmânate două 
rapoarte: primul, semnat de 71 de experți, admitea liceitatea „reglementării 
nașterilor recurgând la mijloace umane şi oneste, ordonate spre promovarea 
fecundității în toată viaţa matrimonială în ansamblul ei și spre realizarea valo- 
rilor autentice ale vieții conjugale fecunde”; al doilea raport, semnat de ceilalți 

patru membri ai comisiei, îi cerea papei Paul al VI-lea să confirme doctrina 
tradițională şi să condamne în modul cel mai ferm orice formă de contracepţie. 

În ciuda tuturor aşteptărilor, Paul al VI-lea a refuzat concluziile comisiei, în 
mare parte favorabilă admiterii pilulei. Şi a cerut un „supliment de studiu” 
cardinalului Ottaviani şi unui grup restrâns de teologi favorabili tezelor mai 
rigide. În noul text redactat se declara că sunt „în mod fundamental de exclus, 
drept cale permisă pentru reglementarea nașterilor”, avortul, sterilizarea şi 
„orice acțiune care, în previziunea actului conjugal, sau în săvârşirea sa, sau în 
dezvoltarea consecințelor sale naturale, se propune, ca scop sau mijloc, să îm- 
piedice procreaţia”. Pentru pilulă rămâne doar un singur uz licit: acela de „mijloc 
terapeutic necesar pentru îngrijirea bolilor organismului”. 

Decizia Papei Paul al VI-lea a fost foarte frământată. La două zile după 
publicarea sa, Papa Montini a vorbit despre ea într-un discurs în timpul audi- 
enţei generale la Castelgandolfo: 


De câte ori - a spus Papa - am avut impresia că suntem copleșiți de o grămadă de 
documentări şi de câte ori, omeneşte vorbind, am simţit nepotrivirea bietei noas- 
tre persoane față de obligaţia apostolică deosebită de a trebui să ne pronunțăm în 
această privință; de câte ori am tremurat înaintea dilemei unei uşoare acceptări a 
opiniilor curente sau a unei sentințe greu de suportat de societatea de astăzi, sau 
care ar fi în mod arbitrar prea gravă pentru viața conjugală. 


În orice caz, a concluzionat Papa, „magisteriul va putea şi va trebui poate să 
se întoarcă cu un plan mai amplu, organic şi sintetic, pentru o tratare completă 
a ceea ce priveşte ființa umană în domeniul căsătoriei, familiei, onestității, 
moravurilor”. 

În realitate, anii care au urmat după enciclică, în ciuda criticilor nejustificate 
persistente şi a unor tăceri inacceptabile, au putut arăta cu claritate crescândă 
cum documentul lui Paul al VI-lea a fost mereu nu numai de vie actualitate, 
dar chiar bogat în semnificaţii profetice. 


Actualitatea problemelor din Humanae vitae 


Este motiv de mângâiere constatarea că în Biserica Catolică este recunoscut 
şi astăzi ajutorul adus omenirii de marele Papă Paul al VI-lea, în ciuda carac- 
terului exigent al doctrinei reconfirmate de el şi a rezistenţei puternice din 
partea multora care continuă să conteste enciclica. O demonstrează multele 
celebrări organizate pentru diferitele aniversări ale enciclicei, fie la nivel diece- 
zan, fie la nivel internaţional. 

O mărturie de o valoare deosebită a fost oferită de episcopi la Sinodul epi- 
scopilor din anul 1980, care scria în felul următor la Propositio 22: 


Acest sfânt Sinod, adunat în unitatea credinţei cu succesorul lui Petru, ţine cu 
fermitate ceea ce în Conciliul al II-lea din Vatican“ şi, ulterior, în enciclica Huma- 
nae vitae este propus, şi în special că iubirea conjugală trebuie să fie întotdeauna 
pe deplin umană, exclusivă şi deschisă vieţii noi’. 


Apoi, Papa loan Paul al II-lea, în Exortaţia postsinodală Familiaris Consor- 
tio (1981), a repropus, în contextul mai amplu al vocației și misiunii familiei, 
perspectiva antropologică şi morală a enciclicei Humanae vitae asupra trans- 
miterii vieții umane“: 

Magisterul predecesorului meu Papa Paul al VI-lea, exprimat în enciclica sa Hu- 

manae vitae, a transmis timpurilor noastre enunțarea cu adevărat profetică ce rea- 


firmă şi propune cu claritate doctrina şi norma mereu veche şi mereu nouă a Bi- 
sericii despre căsătorie şi despre transmiterea vieții umane”. 


Fecunditatea iubirii conjugale nu se restrânge deci numai la procrearea copiilor 
- chiar dacă aceasta este înţeleasă în dimensiunea sa specific umană —, ci se lărgeşte 
şi se îmbogăţeşte cu toate acele roade ale vieţii morale, spirituale şi supranaturale 
pe care tatăl şi mama sunt chemaţi să le dea copiilor şi prin copii Bisericii și lumii’. 


Doctrina din enciclica Humanae vitae atinge aspecte esenţiale ale experi- 
enţei pe care soţii creştini sunt chemaţi să le trăiască ca proprie cale de sfințire. 
De aceea se înțelege pronunțata atenţie pastorală din partea Bisericii. 

Enciclica îndeamnă soții să-şi formeze o conștiință luminată despre dem- 
nitatea şi valoarea pe care o are pentru ei şi pentru comunitate exercitarea 
paternităţii şi a maternității responsabile”. Aceasta se plasează în cadrul acelei 
iubiri care, aşa cum afirmă Conciliul al II-lea din Vatican, „unind valori umane 
şi divine, conduce soţii la o dăruire liberă şi reciprocă de ei înșiși”. De aceea, 
principiul responsabilităţii în procreare nu trebuie interpretat în cheie negativă, 
ca o frână în faţa generozităţii iubirii, ci, mai curând, ca expresia şi rodul însuşi 
al dăruirii. 


* Cf. CONCILIUL II-LEA DIN VATICAN, Constituţia pastorală Gaudium et spes, nr. 50. 
5 PAUL AL VI-LEA, Scrisoarea enciclică Humanae vitae, nr. 11; cf. nr. 9 şi 12. 

6 IOAN PAUL AL II-LEA, Exortaţia postsinodală Familiaris consortio, nr. 28-35. 

7 IOAN PAUL AL II-LEA, Exortaţia postsinodală Familiaris consortio, nr. 29. 

8 IOAN PAUL AL II-LEA, Exortaţia postsinodală Familiaris consortio, nr. 28. 

? Cf. PAUL AL VI-LEA, Scrisoarea enciclică Humanae vitae, nr. 10. 

10 CONCILIUL II-LEA DIN VATICAN, Constituţia pastorală Gaudium et spes, nr. 49. 

În acest sens, Humanae vitae a prospectat condiţiile unei reglementări licite 
a natalității, afirmând: 


Dacă există motive serioase datorate condiţiilor fizice sau psihologice ale soților, 
împrejurărilor exterioare pentru a rări naşterile, Biserica învaţă că e permis soţilor 
să ţină cont de ciclurile naturale inerente funcţiilor de generare, pentru a se folosi 
de căsătorie numai în perioadele infertile şi a programa astfel natalitatea fără a 
prejudicia principiile morale". 


O asemenea învățătură, mereu confirmată pe plan doctrinal, a înregistrat 
apoi o confirmare importantă din partea ştiinţei. 

S-a avut în aceşti ani o validare semnificativă a „mijloacelor naturale”, aşa 
cum a fost dovedită cu ocazia întâlnirii internaţionale organizată de Consiliul 
Pontifical pentru Familie în 1992 asupra metodelor naturale de reglementare 
a fertilității şi în multe alte congrese. Multe organisme internaţionale noncon- 
fesionale recunosc valabilitatea unor asemenea metode pentru exercitarea res- 
ponsabilă a procreării. Cu atât mai mult, de aceea, ele pot şi trebuie să fie 
propuse cu încredere de o pastorală familială atentă față de orice aspect al unei 
vieți conjugale sănătoase şi senine. 

La distanță de 40 de ani, enciclica Humanae vitae se impune mai departe 
astfel prin valoarea sa pedagogică, pe direcţia unui umanism planetar în care 
iubirea conjugală este înțeleasă ca dăruire totală, fidelă şi rodnică. 


În această lumină apar clar notele şi exigenţele caracteristice ale iubirii conjugale, 
despre care e extrem de important să avem o idee exactă... Înainte de toate, este o 
iubire pe deplin umană, adică sensibilă şi totodată spirituală... Este apoi o iubire 
totală, adică o formă cu totul specială de prietenie personală, prin care soţii îşi 
împărtăşesc în mod generos toate lucrurile, fără rezerve nejustificate şi fără calcule 
egoiste... Apoi este o iubire fidelă şi exclusivă până la moarte... E, în sfârşit, o iu- 
bire fecundă, care nu se epuizează în comuniunea dintre soţi, ci care e destinată să 
continue, dând naștere la noi vieți”. 


Conţinutul general al enciclicei 


Unul dintre documentele cele mai renumite ale magisteriului Papei Paul al 
VI-lea, Enciclica despre reglementarea nașterilor Humanae vitae priveşte o 
problemă care nu este numai de domeniul teologiei morale, ci se încadrează şi 


1 PAUL AL VI-LEA, Scrisoarea enciclică Humanae vitae, nr. 16. 
12 Cf. PAUL AL VI-LEA, Scrisoarea enciclică Humanae vitae, nr. 9. 

în doctrina socială; într-adevăr, este rezultatul „recentei evoluţii a societăţii, în 
care s-au produs schimbări de așa natură încât au apărut noi probleme”. 

Un document elaborat într-un timp atât de lung cu simţ de responsabilitate 
gravă în faţa complexei probleme demografice şi cu o sensibilitate pastorală la 
fel de mare faţă de dificultățile deosebite ale soţilor cere o lectură meditată şi 
un studiu foarte atent. Întrucât este imposibil a face o expunere amănunțită 
asupra conţinutului acestei enciclice, mă limitez la expunerea sumară a conți- 
nutului, urmând să subliniez aspectele mai importante care evidenţiază actu- 
alitatea acestui document papal. 

Conţinutul enciclicei se desfăşoară în 31 de numere: după Introducere ur- 
mează trei părți care se încheie cu un apel final. 

Introducerea aminteşte cum datoria gravă de a transmite viaţa ridică astăzi 
noi probleme, pe care Biserica nu le poate ignora (nr. 1). 

Prima parte tratează despre „aspectele noi ale problemei” şi despre „com- 
petența magisteriului”. Problema reglementării nașterilor se pune astăzi în ter- 
meni noi, demografici, sociologici, psihologici şi ştiinţifici (nr. 2). Situaţia de 
fapt determină aprofundarea unor principii morale tradiționale, cum sunt 
„principiul totalităţii”, fecunditatea „fiecărui” act conjugal, sterilizarea, pute- 
rea de intervenţie a omului asupra naturii (nr. 3). 

În faţa noilor probleme încearcă să răspundă magisteriul Bisericii: odată 
declarată „competenţa” magisteriului pentru interpretarea autentică chiar şi a 
legii naturale (nr. 4), enciclica aminteşte calea cu studii speciale (nr. 5) şi oferă 
răspunsul decisiv „în virtutea mandatului primit din partea lui Cristos” (nr. 6). 

Partea a doua, cu caracter doctrinal („principii doctrinale”), propune doc- 
trina morală asupra căsătoriei. Punctul de plecare este „o viziune globală des- 
pre om” (nr.7). Din concepţia personalistă despre viața conjugală decurg două 
realități fundamentale ale vieții conjugale. Iubirea conjugală cu notele sale ca- 
racteristice (nr. 8-9) şi paternitatea responsabilă (nr. 10). În acest context an- 
tropologic de iubire şi de fecunditate conjugală este introdusă norma morală 
a vieţii soților: „Orice act matrimonial trebuie să rămână deschis transmiterii 
vieţii” (nr. 11). O asemenea normă îşi găseşte justificarea în structura intimă a 
actului conjugal, adică în „legătura indisolubilă pe care a voit-o Dumnezeu şi 
pe care omul nu o poate rupe din inițiativa sa, între cele două semnificaţii ale 
actului conjugal: unire şi procreare” (nr. 12). Și „fidelitatea față de planul lui 
Dumnezeu” le cere soţilor să nu separe voluntar cele două semnificaţii (nr. 13). 
Aplicarea normei morale expuse conduce la a declara ceea ce este nepermis 
(ilicit) şi permis (licit) în domeniul reglementării natalității: nepermise (ilicită) 

sunt practica abortivă, sterilizarea şi contracepţia (nr. 14), permise (licite) 
sunt, în schimb, folosirea mijloacelor terapeutice (nr. 15) şi recurgerea la peri- 
oadele infertile (nr. 16). 

Partea doctrinală se încheie cu denunțarea „gravelor consecințe ale meto- 
delor de reglementare artificială a natalității” (nr. 17) şi cu afirmarea semnifi- 
caţiei profund umane a intervenţiei Bisericii: ea „ştie să contribuie la instaura- 
rea unei civilizaţii cu adevărat umane” (nr. 18). 

Partea a treia oferă directive pastorale. Afirmând că misiunea Bisericii nu 
este numai aceea de a învăţa, ci şi aceea de a asuma faţă de oameni comporta- 
mentul Răscumpărătorului (nr. 19), enciclica reafirmă posibilitatea respectării 
legii divine (nr. 20), fie cu ajutorul lui Dumnezeu, fie cu angajarea ascetică a 
stăpânirii de sine (nr. 21), facilitată de o ambianţă favorabilă castităţii (nr. 22). 
Soluţia dificilei probleme a unei corecte reglementări a nașterilor cere colabo- 
rarea tuturor. Astfel, enciclica adresează, cu căldură umană şi creştină, diferite 
apeluri: către puterile publice (nr. 23), către oamenii de știință (nr. 24), către 
soții creştini (nn. 25-26), către medici sau personalul sanitar (nr. 27), către 
preoți (nr. 28-29), către episcopi (nr. 30); toţi şi fiecare în parte, în sfera pro- 
prie şi cu competențele şi posibilitățile specifice, sunt invitaţi să aibă propria 
contribuţie prețioasă. 

Apelul final rezumă un principiu încontinuu prezent în enciclică: acela al 
omului chemat să respecte legile scrise de Dumnezeu în natura sa, ca unic 
mijloc pentru adevărata fericire (nr. 32)”. 

Această prezentare a conținutului enciclicei ne ajută să înțelegem varietatea 
problemelor pe care le abordează Papa Paul al VI-lea. Acelaşi pontif a voit să 
indice cum gândirea sa ne inserează într-un mod pozitiv în problematica de 
astăzi a vieții conjugale şi familiale: enciclica 

nu este numai declararea unei legi morale negative, adică excluderea oricărei acțiuni 
care îşi propune să facă imposibilă procrearea, ci este, mai ales, prezentarea pozi- 
tivă a moralității conjugale cu referinţă la misiunea sa de iubire şi de fecunditate 
în viziunea de integrare a omului şi a vocației sale, nu numai naturale şi pămân- 
teşti, dar şi supranaturale şi veşnice... Această enciclică — continuă papa - răspunde 
unor probleme, dubii, tendinţe a căror dezbatere, cum toţi o știu, a devenit în 
aceste ultime timpuri foarte amplă şi vie, şi în care funcţia noastră doctrinală şi 
pastorală a fost foarte interesată!“. 


13 D, TETTAMANZI, Humanae vitae. Commento all'Enciclica sulla regolazione delle nascite, 
Ancora, Milano 1968, 27-30. 
1 PAUL AL VI-LEA, L'Osservatore Romano (1 agosto 1968) 6. 

O prezentare mai completă 


Soții creştini care trăiesc această experienţă de fidelitate faţă de planul lui 
Dumnezeu în ceea ce priveşte transmiterea vieţii sunt foarte numeroşi pe toate 
meridianele pământului, chiar şi în afara Bisericii. Ei proclamă cu mărturia lor 
tăcută şi senină deplina conciliere între exigenţele înscrie de Creator în natura 
umană şi cele ale persoanei, între armonia cuplului şi respectul datorat planului 
lui Dumnezeu asupra transmiterii vieții umane. 

Pe de altă parte, preocupările suscitate de fenomene neliniştitoare, înregis- 
trate în acești ani de după Humanae vitae în domeniul procreaţiei artificiale şi 
a politicilor demografice, confirmă poziţia justă şi salutară a moralei catolice 
luminate de revelaţie. Biserica, fidelă învățăturii lui Cristos, nu se oboseşte a 
cere tuturor soților, indiferent de ce popor aparțin, consimțământul de a se 
simţi „colaboratori liberi şi responsabili ai lui Dumnezeu creatorul”, iar aceasta 
poate fi pentru ei „izvor de mare bucurie” chiar în mijlocul dificultăţilor vieții 
cotidiene: 

Datoria foarte gravă de a transmite viaţa umană, care face din soţi colaboratori 

liberi şi responsabili ai Creatorului, a fost întotdeauna pentru aceştia izvor de mari 

bucurii, însoţite totuşi uneori de dificultăți şi suferinţe. În toate timpurile împlini- 
rea acestei datorii a pus conştiinţei soţilor probleme serioase, dar evoluţia recentă 

a societăţii a antrenat atari schimbări încât s-au pus noi probleme pe care Biserica 

nu putea să le ignore, într-un domeniu care atinge aşa de aproape viaţa şi fericirea 

oamenilor”. 


Enciclica Humanae vitae, după decantarea climatului de dezbatere aprinsă 
asupra problemei „da pentru pilulă, nu pentru pilulë’, care a însoțit publicarea 
ei, apare astăzi ca un text bogat în orientări doctrinale şi pastorale valabile şi 
pentru teme care în urmă cu 40 de ani erau doar anticipate. 

Ce anume a reprezentat enciclica Humanae vitae din punct de vedere doc- 
trinal în domeniul moralei catolice? 

Morala catolică a trebuit să răspundă multor întrebări. Principala problemă 
era: de ce contracepția nu este aprobată, spre deosebire de aga-zisele metode 
naturale? Scopul nu este oare același? Și metodele naturale - s-a spus - devin 
imorale dacă excluderea copilului nu are o motivație serioasă. 

Contracepţia, înainte de a fi o problemă tehnică, este o problemă de men- 
talitate care consideră sexualitatea separată (sau de separat) de procreare. În- 
tr-o asemenea viziune, de la contracepţie se trece cu ușurință, în caz de faliment, 


15 PAUL AL VI-LEA, Scrisoarea enciclică Humanae vitate, nr. 1. 

la avort. Condamnarea etică a contracepţiei este, înainte de toate, un refuz al 
unei asemenea culturi. Poate enciclica Humanae vitae este înţeleasă astăzi mai 
mult decât ieri ca reacţie în faţa unei mentalități anti-life, pe de o parte, şi o 
tehnică ce invadează până la urmă procesele de naştere. 

Încercăm să rezumăm învățătura esențială a enciclicei. Omul este capabil 
de procreare; dar exercită această putere în mod responsabil numai când ia act 
că acest lucru se realizează în colaborare cu Dumnezeu, Stăpânul vieții, şi se 
pregăteşte pentru această misiune formând în sine calităţile care permit să 
răspundă tuturor exigențelor de viață ale copilului: deoarece copilul nu are 
nevoie numai de pâine, de casă, de haine, ci şi de un climat de seninătate, de 
bucurie, de pace, de educaţie, de Dumnezeu. Are nevoie, mai ales, de iubire. 

Părinţii sunt în măsură să răspundă acestei exigenţe nu numai iubindu-l, ci 
iubindu-se între ei. Când sunt uniţi în iubire şi de iubire, devin ambientul cel 
mai bun pentru naşterea și creşterea umană şi creştină a copilului. Pentru 
aceasta, bărbatul şi femeia trebuie să trăiască toate gesturile vieţii astfel încât 
să crească în unirea lor: deoarece, devenind mereu mai mult un cuplu de soţi, 
devin mai capabili de a fi creatori de viaţă. 

Acest lucru este valabil pentru gestul de intimitate: trebuie să fie trăită astfel 
încât să exprime şi să alimenteze unirea lor, ceea ce are loc atunci când se dă- 
ruiesc şi se primesc în mod total. Contracepţia împiedică această dăruire-pri- 
mire completă, deoarece, în momentul în care bărbatul şi femeia sunt depozi- 
tarii darului divin de a crea viaţa, elimină acest dar dacă se unesc în mod 
contraceptiv; există, dar îl refuză, şi astfel, se refuză şi ei înşişi. Acest lucru are 
loc tocmai în gestul care ar trebui să exprime maximumul unirii lor! 

Care este atunci învățătura Bisericii? Dacă soţii consideră că nu trebuie să 
procreeze, nu trebuie să săvârşească acel gest care îi uneşte, când este plin de 
putere procreativă, distrugându-l cu contracepţia. lau act de acest lucru, îl 
respectă şi se respectă amânând gestul unirii complete pentru momentul când 
pot să-l facă fără a distruge ceva, adică atunci când natura face prezent acest 
dar-putere în gestul intimității. 

Şi dacă îl trăiesc în mod contraceptiv, de ce îl consideră un gest de iubire ? 
În realitate, acel gest devine contradictoriu, pentru că îi este împiedicată capa- 
citatea de a dezvolta întreaga putere de unire pe care o poartă în sine. Şi este 
întotdeauna un rău a trăi în mod sărac o realitate bogată. 

Recitită astăzi, este posibil să recunoaştem în enciclica Humanae vitae ca- 
pacitatea profetică de a identifica o tendinţă culturală, cu 40 de ani în urmă 
abia în germen şi acum explodată în toată problematica sa neliniștitoare. 

Actualmente, una dintre problemele cele mai arzătoare este, fără îndoială, sfera 
procreărilor asistate. Se strecoară în conştiinţa publică senzația că, deși în ma- 
joritatea cazurilor copilul cerut tehnicilor reproductive este dorit cu iubire, el 
totuşi este în acelaşi timp simţit ca un drept, ca un obiect care se realizează din 
punct de vedere tehnic şi deci este cuvenit. Dar această problemă este de do- 
meniul bioeticii. 


Biserica și autoritatea ei în tutelarea vieții 


Creştinii vor să ştie din partea Bisericii dacă recurgerea la mijloacele anti- 
concepţionale este întotdeauna o acţiune rea. Cu alte cuvinte, dacă orice pri- 
vare artificială a actului conjugal de capacitatea sa naturală de a procrea o 
viaţă nouă nu este justificată în nici o împrejurare. La acest concept de contra- 
cepţie se asociază sterilizarea contraceptivă, adică orice intervenţie fizică asupra 
procesului generativ (opera naturii) care, înainte sau după actele generative 
săvârşite corect (opera omului), acționează artificial, astfel ca aceste acte să fie 
private de capacitatea lor procreativă naturală'€. 

Din documentele magisteriului rezultă clar că Biserica a răspuns în mod 
constant şi întotdeauna în mod afirmativ. Astfel, Papa Pius al XI-lea, în enci- 
clica Castii Connubi, spune: 


Nu poate exista nici un motiv, fie el foarte grav, care să poată face să fie în confor- 
mitate cu natura şi să fie corect ceea ce intrinsec este împotriva naturii. Şi deoarece 
actul conjugal este, ex sese considerato, îndreptat spre generarea copilului, cei care 
în folosirea lui îl fac intenționat incapabil de această generare acționează împotriva 
naturii şi săvârşesc o acţiune rea şi intrinsec incorectă... De aceea... Biserica Ca- 
tolică... proclamă solemn prin cuvântul Nostru, în numele misiunii sale divine, şi 
din nou hotărăşte: orice folosire a căsătoriei în care prin răutate omenească actul 
este rupt de puterea sa naturală procreatoare se împotriveşte legii lui Dumnezeu 
şi naturii şi cei care îndrăznesc să săvârşească asemenea acţiuni se fac vinovaţi de 
păcat grav”. 


Pius al XII-lea, adresându-se moașelor, după ce a amintit de învățătura pre- 
decesorului său Pius al XI-lea, adaugă că nici o indicație sau necesitate nu 
poate schimba o acţiune intrinsec imorală într-un act moral şi permis: 


Această prescriere este în vigoare astăzi ca şi ieri şi aşa va fi şi mâine şi mereu, 
pentru că nu este o simplă poruncă de drept uman, ci expresia unei legi naturale 


16 J] M. PAUPERT, Il dossier di Roma (1967), 73-74, apud B. HONINGS, „LHumanae vitae. 
Contenuto, commenti, problematica”, în Studia et Documenta, Roman 2006, 111 ş.u. 
1 Pius AL XI-LEA, Scrisoarea enciclică Casti connubi, 75. 

şi divine. Cuvintele noastre să fie o normă sigură pentru toate cazurile în care 
profesia voastră şi apostolatul vostru cer de la voi o poziţie clară şi fermă... Steri- 
lizarea directă, adică cea care vizează, ca mijloc sau ca scop, să facă imposibilă 
procrearea este o violare gravă a legii morale şi, prin urmare, este ilicită!S. 


Ioan al XXIII-lea, în enciclica Mater et Magistra, spune: 


Soluţia de fond a problemei suprapopulaţiei nu trebuie căutată în expediente care 
ofensează ordinea morală stabilită de Dumnezeu şi care atacă înseși izvoarele vie- 
ţii umane, ci într-o reînnoită angajare ştiințifico-tehnică din partea omului pentru 
a aprofunda şi extinde stăpânirea sa asupra naturii... Transmiterea vieții este în- 
credințată naturii unui act personal şi conştient şi, ca atare, supus legilor înțelepte 
ale lui Dumnezeu; legi inviolabile şi imutabile care trebuie recunoscute şi respec- 
tate. De aceea, nu se pot folosi mijloace şi urma metode care pot fi permise în 
transmiterea vieții la plante şi animale. Viaţa umană este sacră: chiar din momen- 
tul începerii ei, angajează direct acţiunea creatoare a lui Dumnezeu. Violând legile 
sale, se ofensează maiestatea sa divină, omul se degradează pe sine, şi o dată cu el 
omenirea, şi slăbeşte însăşi comunitatea al cărui membru este”. 


Doctrina Bisericii asupra abuzului căsătoriei a fost întotdeauna aceeaşi: 
contracepţia este un act grav şi, prin urmare, nepermisă. A existat o continui- 
tate în prezentarea învăţăturii Bisericii în ceea ce priveşte răutatea intrinsecă a 
contracepţiei. 


Caracterul „profetic” al enciclicei 


Sunt deja patru decenii de când Sfântul Părinte Papa Paul al VI-lea a făcut 
publică enciclica în discuţie, care, din numeroase motive, este recunoscută 
astăzi tot mai mult ca fiind profetică. Astfel a considerat-o Sinodul episcopilor 
din anul 1980, care a dezbătut şi analizat problema familiei; de această preocu- 
pare dau mărturie episcopatele, mişcările în favoarea apărării vieţii şi cercetă- 
torii din diferite zone ale lumii, care în diferite ocazii nu au omis în a lua po- 
ziţie în favoarea tutelării vieţii. 

De ce acest calificativ de „profetic” aplicat unei enciclice care a suferit asal- 
turile contestării, uneori provenind chiar de la cei care aveau misiunea, ca în- 
văţători, să fie apărătorii magisteriului? Conceptul de „profetic” atribuit enci- 
clicei Humanae vitae, al cărei titlu ne introduce deja într-o dimensiune antro- 
pologică evidentă, se leagă de o serie de aspecte pe care am vrea să le amintim 
şi care se întreţes ca o apărare corectă a adevărului, care îşi are ultimul temei 


18 Cf. Prus AL XII-LEA, Discorso alle ostretiche, 76. 
19 JOAN AL XXIII-LEA, Scrisoarea enciclică Mater et magistra, 77. 

în Dumnezeu; un adevăr care nu este „politic“, adică supus calculelor, tranzac- 
iilor, tăcerilor sau „consensurilor” facile, cu atât mai puţin nu este un adevăr 
legat de circumstanţele schimbătoare, ci este o realitate şi o exigență perma- 
nentă, care își are izvorul în absolutul lui Dumnezeu și nu abdică de la exerci- 
tiul serios şi angajant al rațiunii. Humanae vitae oferă adevărul, strâns legat de 
fiinţa, de natura bărbatului şi a femeii în dăruirea lor reciprocă de iubire, în 
această dăruire totală care formează un singur trup, conform planului dintru 
început al lui Dumnezeu. 

O primă caracteristică a termenului „profetic” este, aşadar, aceea că nu 
poate să renunţe la voinţa lui Dumnezeu. Pentru un creştin, pentru soții creş- 
tini care formează o comunitate de viață şi de iubire, a căuta voința lui Dum- 
nezeu nu este ceva facultativ sau de importanță minoră. Prima atitudine a lui 
Paul al al VI-lea a fost următoarea: a căuta, dincolo de orice fel de presiuni sau 
ameninţări, care era voinţa lui Dumnezeu. A făcut-o cu preţul multor suferințe 
şi neînţelegeri, ca o slujire dureroasă pe care nu a ascuns-o. Mai mult, a făcut 
o aluzie explicită la aceasta în primele intervenţii în care s-a referit la respecti- 
vul document istoric. 


Primul sentiment a fost acela al responsabilității noastre grave. Ea ne-a introdus şi 
susținut în miezul problemei în timpul celor patru ani dedicați studiului şi elabo- 
rării acestei enciclice. Vă mărturisim că un asemenea sentiment ne-a făcut să su- 
ferim foarte mult şi din punct de vedere spiritual. Nu am simțit niciodată ca în 
această împrejurare povoara oficiului nostru. Am studiat, citit, discutat pe cât am 
putut şi ne-am rugat mult... Invocând lumina Duhului Sfânt, am pus conştiinţa 
noastră în disponibilitate deplină şi liberă față de glasul adevărului, căutând să 
interpretăm norma divină pe care o vedeam izvorând din exigenţa intrinsecă a 
iubirii umane autentice, din structurile sale esenţiale ale instituţiei căsătoriei, din 
demnitatea personală a soţilor, din misiunea lor de slujire a vieții, precum şi față 
de sfinţenia soților creştini; am reflectat asupra elementelor stabile ale doctrinei 
tradiționale şi în vigoare a Bisericii, mai ales asupra învățăturii recente a Conciliu- 
lui, am cântărit consecinţele uneia sau alteia dintre decizii şi nu am avut dubii cu 
privire la datoria de a pronunţa sentința noastră în termenii exprimaţi în prezenta 
enciclică. 


În orice caz, a concluzionat Papa, „magisteriul va putea şi va trebui, poate, 
să se întoarcă cu un plan mai amplu, organic şi sintetic pentru o tratare com- 
pletă a ceea ce priveşte ființa umană în domeniul căsătoriei, familiei, onestită- 
ţii moravurilor”. 


% PAUL AL VI-LEA, Insegnamenti, VI (1968), 870-871. 

Ce uşor ar fi fost, într-o simplă ipoteză, să fi cedat în fața a ceea ce mulţi îl 
considerau ca un dat de fapt — acceptarea pilulei ca licită - care, fără îndoială, 
ar fi deschis porţile acceptării contracepţiei! Papa nu ignora deloc subtilitatea 
atacurilor. Vedea că vin valuri furioase şi agitaţii, şi asta, chiar în turma încre- 
dinţată grijii sale de Păstor universal, ca într-o nouă Grădină Ghetsemani, dar 
dincolo de orice consideraţie conta voinţa lui Dumnezeu înaintea aceleia a 
oamenilor. O atitudine atât de fermă şi atât de decisă, o decizie meditată atât 
de matur, a culminat cu o fermitate senină, despre care există mărturii sufici- 
ente şi incontestabile. Voința lui Dumnezeu este țesătura fundamentală a ma- 
gisteriului. Un atare adevăr, în concepţia sa antropologică integrală, a fost tra- 
dus în coerenţa şi unitatea valorilor de unire şi de procreare ale unirii conju- 
gale”. Sunt valori inseparabile. Încercarea de a le separa introduce o dezordine 
care provoacă efecte grave; unul dintre ele este faptul că alterează sensul însuși 
al dăruirii totale, într-o iubire total umană şi responsabilă. A menţine această 
unitate armonioasă înseamnă a apăra iubirea însăşi, actul conjugal, într-un 
limbaj adecvat care nu se transformă într-o sărăcire sau (chiar dacă este o ana- 
liză care pare dură) trădare obiectivă a exigenței înseşi a unei dăruiri totale. 

Un alt aspect al profetismului enciclicei se referă la fenomenul produs de 
separarea valorilor căsătoriei, fenomen pe care un cercetător îl numește „sexul 
fragmentat” şi care a provocat „revoluţia sexuală”, cu consecinţele care astăzi 
sunt dezastruoase. Consecința logică pentru o înţelegere adecvată şi o integrare 
corectă a sexualității implică legătura dintre aceste inele (verigi) care se bazează 
pe o concepție despre sexualitatea umană (neconfundată cu instinctul anima- 
lic), înrădăcinată în unitatea persoanei umane, trup și suflet (trup animat şi 
spirit încarnat), o sexualitate înscrisă în dimensiunea iubirii responsabile (care 
îl respectă pe celălalt), care se exprimă într-o iubire de dăruire totală, depăşind 
astfel scheme narcisiste şi egoiste imature, o integrare a sexului în iubire, care 
îşi află locul unic şi privilegiat în căsătorie, care este deschisă față de viață, față 
de procreare, față de societate, ca un bine necesar. A separa în mod arbitrar 
aceste două aspecte, despărțindu-le de o angajare serioasă la iubirea şi la dăru- 
irea adevărată, creează confuzie şi, în locul eliberării promise, creează noi lanţuri 
de sclavie. Are loc banalizarea sexului, asumat în formă restrictivă ca instru- 
ment de plăcere fără responsabilitate, la a cărui înscăunare contribuie multe 


21 Cf. PAUL AL VI-LEA, Scrisoarea enciclică Humane vitae, nr. 11 şi 12. 

dintre „modelele de educaţie sexuală” prin texte amplu difuzate şi care inspiră 
un „stil de viață” exploziv pentru persoană, pentru familie şi pentru societate”. 

Enciclica Humanae vitae reprezintă o chemare la educaţia pentru o iubire 
în căsătorie demnă de acest nume. Simpla „informare sexuală”, desprinsă de o 
pedagogie a libertăţii, care nu se deschide către o relaţie de iubire responsabilă, 
cauzează adevărate daune. Un cunoscut psihanalist, specialist în psihiatria so- 
cială, în lucrarea sa recentă La difference interdite, observă: „Informarea sexu- 
ală a golit complet dimensiunea afectivă, confundând atracţia sexuală cu iubi- 
rea. O atracție sexuală nu înseamnă în mod automat ca cineva să se înscrie în 
dorinţa unei iubiri reciproce”?. 

Papa Paul al VI-lea a avertizat la timp asupra magnitudinii şi gravităţii con- 
secinţelor care astăzi pot fi recunoscute în gravele „costuri sociale”. Nu sunt 
puţine, din fericire, semnele de reacție pentru a câştiga terenul pierdut şi sen- 
sul vieţii şi al iubirii, contrar „stilurilor de viaţă” difuzate inclusiv în organisme 
şi foruri internaţionale. 

Humanae vitae, ca slujire profetică, a deschis cu siguranță căile către o în- 
ţelegere autentică a paternității şi maternității responsabile, către o educaţie 
fecundă la iubire, către formarea conştiinţei şi, în cazurile în care prezintă 
motive juste pentru a distanţa copiii sau pentru a găsi o mărime a familiei de 
acord cu posibilităţile de a asigura o educaţie integrală, a manifestat valoarea 
unei pedagogii a iubirii în metodele naturale ale regularizării fertilității. Fiind 
total diferite de metodele contraceptive, ea se manifestă tot mai mult ca o „al- 
ternativă autentică, ştiinţific fundamentată, ca „metode” şi în ton cu exigenţele 
unei antropologii coerente?*. Fără îndoială că metodele naturale nu se pot 
pune în slujba egoismului acelora care nu iubesc viața sau se tem de ea. 


O enciclică cu caracter pastoral 


În Partea a treia a enciclicei, Paul al VI-lea reaminteşte unele „directive 
pastorale” pentru ca învățătura enciclicei să poată găsi primire la poporul 
creştin. Avertismente specifice sunt adresate diferitelor categorii de oameni 
(soţi creştini, oameni de ştiinţă, medici, preoți, episcopi, guvernanțţi). 


2 Card. Alfonso LOPEZ TRUJILLO, „A los treinta años de la Humanae vitae de S.S. Pablo 
VI”, în Famiglia e questioni etiche, Bologna 2004, 243 ş.u. 

* Tony ANATRELLA, La différence interdite, Flammarion, Paris 1998. 

2 JOAN PAUL AL II-LEA, Exortaţia postsinodală Familaris consortio, nr. 35; IDEM, Scrisoa- 
rea enciclică Evangelium vitae, nr. 88. 

Unii aşteptau ca Pap Paul al VI-lea să „binecuvânteze pilula”. În schimb, ca 
un fulger pe cerul senin, pe 25 iulie 1968, enciclica Humanae vitae respingea 
contracepţia şi accepta numai abstinența periodică. Conţinutul enciclicei nu 
era dogmatic, nici moralist, ci prevalent pastoral. Admitea şi trei lucruri care 
erau aşteptate: legitimitatea paternităţii responsabile, iubirea conjugală, în di- 
mensiunea sa necesară fizică, şi se încredințau bunătăţii confesorilor probleme 
de acest gen. Acest lucru, la nivel pontifical. Dar au ieşit la suprafață alte nive- 
luri pastorale: cel al episcopilor, care au intervenit colegial în calitate de confe- 
rinţe naționale; cel al teologilor, al preoţilor şi, în sfârşit, cel al interesaților. 
Problema nu era numai de a face ca soții să accepte cuvintele Papei, ci de a-i 
susține pe soţii care nu reuşeau să se abțină”. 

Este de datoria păstorilor Bisericii, a educatorilor, a oamenilor de ştiinţă, 
sensibili față de valorile permanente, de a deschide tinerilor şi cuplurilor de 
soți bogăția umană şi divină a dăruirii autentice de sine, când „sexualitatea 
este respectată şi promovată în dimensiunea sa cu adevărat şi pe deplin 
umană '%. O asemenea angajare, care îi implică pe creştinii şi oamenii de bu- 
năvoinţă, devine slujire autentică față de apărarea omului şi față de promova- 
rea culturii vieţii, condiţie indispensabilă pentru instaurarea în lume a civili- 
zaţiei iubirii şi a solidarităţii. Paul al VI-lea le cere preoţilor „să expună fără 
ambiguitate învățătura Bisericii asupra căsătoriei. Fiţi primii în a da, în exerci- 
tarea slujirii voastre, exemplul unui respect sincer, interior şi exterior, magis- 
teriului Bisericii”. Este cunoscut cât de puţin deseori aceste cuvinte insistente 
au fost acceptate. În schimb, „a nu micşora cu nimic doctrina salutară a lui 
Cristos este o formă eminentă de caritate față de suflete: omul nu poate găsi 
adevărata fericire — spre care aspiră cu toată ființa sa — decât în respectarea 
legilor scrise de Dumnezeu în natura sa'%. 

În faţa crizei care a cuprins şi continuă să cuprindă morala conjugală, refe- 
rinţele la enciclica Humanae vitae rămân mereu actuale. O dovadă este şi in- 
tervenţia Consiliului Pontifical pentru Familie: pe 12 februarie 1997, Consiliul 
Pontifical pentru Familie a publicat un VADEMECUM pentru confesori asupra 
unor teme de morală conjugală. Documentul apare la o distanţă de aproape 29 
de ani de la publicarea enciclicei Humanae vitae şi este adresat confesorilor 


3 Cf. Dionigi TETTAMANZI, „La Humanae vitae nell decennio 1968-1978: continuità di 
magistero e riflessione teologica”, SCat 107 (1979) 22-24; 27-32; D. COMPOSTA, „Il decennio 
dellencilica Humanae vitae”, PDC 22 (1978) 1347. 

% JOAN PAUL AL II-LEA, Exortaţia postsinodală Familiaris consortio, nr. 32. 

* PAUL AL VI-LEA, Scrisoarea enciclică Humanae vitae, nr. 28. 

23 PAUL AL VI-LEA, Scrisoarea enciclică Humanae vitae, nr. 29. 

pentru a-i ajuta în delicata operă a mărturisirii soților creştini. Titlul vorbeşte 
de „unele teme de morală legate de viața conjugală”; în realitate, documentul 
răspunde la întrebarea: „Cum trebuie să se comporte creştinii care își mărtu- 


risesc păcatele de contracepţie?” 


Problema procreării responsabile reprezintă un punct deosebit de delicat în învă- 
țătura moralei catolice în domeniul conjugal, dar şi mai mult în cadrul adminis- 
trării sacramentului Reconcilierii, în care doctrina este confruntată cu situaţii 
concrete şi cu itinerarul spiritual al fiecărui credincios; într-adevăr, este necesar să 
reamintim punctele precise care permit abordarea într-o manieră pastorală adap- 
tată a noilor modalități de contracepție şi agravarea întregului fenomen. Prin do- 
cumentul de față nu se intenţionează repetarea învăţăturii din Humanae vitae, nici 
a celei din exortaţia apostolică Familiaris consortio şi nici a altor intervenţii ale 
magisteriului ordinar al suveranului pontif, ci numai oferirea unor sugestii şi ori- 
entări pentru binele spiritual al credincioșilor care se apropie de sacramentul Re- 
concilierii şi pentru a depăşi eventualele divergențe şi nesiguranța în practica pre- 
oților-confesori (nr. 1). 


În faţa dificultăţilor şi resurselor familiei de astăzi, Biserica se simte chemată 
să reînnoiască conștiința misiunii pe care a primit-o de la Cristos cu privire la 
binele preţios al căsătoriei şi al familiei: misiunea de a-l vesti în adevărul ei, de 
a-l celebra în misterul ei şi de a-l face să trăiască în existenţa cotidiană din 
partea „celor pe care Dumnezeu îi cheamă să-l slujească în căsătorie””. 

Dumnezeu vrea ca orice familie să devină în Cristos Isus o Ecclesia domes- 
tica*: de la această „Biserică în miniatură”, cum îi plăcea sfântului loan Crisos- 
tom să o numească, depinde în cea mai mare parte viitorul Bisericii şi a misi- 
unii sale de evanghelizare. Viitorul unei societăți mai umane, pentru că este 
inspirată şi susținută de civilizaţia iubirii, depinde în mare parte de „calitatea” 
morală şi spirituală a căsătoriei şi a familiei, depinde de sfinţenia lor. Acesta 
este scopul suprem al acțiunii pastorale a Bisericii. 

Aniversarea a 40 de ani de la promulgarea enciclicei Humanae vitae repro- 
pune tuturor acest scop cu aceeaşi urgență apostolică a lui Paul al VI-lea, care 
încheia enciclica sa adresându-se fraţilor în episcopat cu aceste cuvinte: 


Stând în fruntea preoţilor voştri, cooperatori în slujba sacră şi a credincioşilor 
voştri, lucraţi cu înflăcărare şi fără preget la ocrotirea şi sfințirea căsătoriei, pentru 
ca ea să fie cât mai bine trăită în toată plinătatea umană şi creştină. Consideraţi 


% PAUL AL VI-LEA, Scrisoarea enciclică Humanae vitae, nr. 25. 
% CONCILIUL AL II-LEA DIN VATICAN, Constituţia dogmatică Lumen gentium, nr. 11. 

această misiune ca una dintre cele mai urgente responsabilități ale timpului pre- 
Zen”! 


În anii ce au trecut de la publicarea enciclicei s-a discutat şi s-a scris mult. 
Este adevărat că şi concepţia despre familie şi viață a suferit alterări și dere- 
glări; e posibil ca un mare procentaj de soți, seduşi sau înşelaţi de o cultură 
permisivă, să nu ajungă să perceapă în toată dimensiunea sa dezordinea obiec- 
tivă a comportamentului contraceptiv. Însă este la fel de adevărat că învățătura 
Bisericii exprimată de Paul al al VI-lea reprezintă un azimut, un ideal posibil 
de atins cu ajutorul harului lui Dumnezeu, care-i umple de energie pe soţii 
care, cu o iubire purificată în sacramentul Reconcilierii, fără a nega slăbiciu- 
nea şi căderile, se ridică pentru a merge cu pas hotărât conform nobilei vocaţii 
de soţi, în căsătorie, al cărei autor este Domnul. 

În enciclica Humanae vitae şi-au dat întâlnire raţiunea şi credința, înţelep- 
ciunea umană, nealterată, nici orgolioasă până la a deveni arbitrară, şi adevă- 
rul care vine de la Dumnezeu. Cineva a spus recent că milioane de credincioşi 
ar vrea astăzi să altereze celebra frază a sfântului Augustin: Credo ut intelligam 
(„Cred ca să înțeleg”) şi ar vrea să înțeleagă mai întâi, să priceapă, pentru a 
crede. Humanae vitae este un exemplu deosebit de cum credinţa face să se 
înțeleagă mai în profunzime ceea ce este adevărul bărbatului şi al femeii în 
demnitatea unei iubiri totale, exclusive, fidele, fecunde”?, o iubire în măsura şi 
după posibilitățile creaturii umane şi ale cuplului, imagine a lui Dumnezeu: 
„I-a creat după imaginea şi asemănarea lui Dumnezeu” (cf. Gen 1,27). Supu- 
nerea față de voinţa lui Dumnezeu l-a dus pe Succesorul lui Petru la apărarea 
demnității omului, pentru a înțelege ce este omul şi ce vrea Dumnezeu de la el. 
Fără îndoială, într-un alt moment, a pricepe, a înțelege ceea ce este omul, duce 
la descoperirea şi contemplarea Autorului său. Este dialectica credinței”. 


Concluzie: Biserica în apărarea vieții 


Aniversarea enciclicei Humanae vitae oferă întregii Biserici o ocazie favo- 
rabilă pentru a reflecta cu seriozitate asupra doctrinei prezentate de ea, o doc- 
trină care a revenit, de altfel, deseori pe parcursul acestor ani. Este vorba de o 
învățătură care aparține patrimoniului permanent al doctrinei morale a Bise- 
ricii. Continuitatea neîntreruptă cu care Biserica a propus-o se naște din res- 


5! PAUL AL VI-LEA, Scrisoarea enciclică Humanae vitae, nr. 30. 

32 Cf. PAUL AL VI-LEA, Scrisoarea enciclică Humanae vitae, nr. 9. 

33 Card. Alfonso LOPEZ TRUJILLO, „A los treinta años de la Humanae vitae de S.S. Pablo VT”, 
234 ş.u. 

ponsabilitatea față de adevăratul bine al persoanei, al persoanei umane a soți- 
lor, în primul rând. 

Într-adevăr, iubirea conjugală este binele lor cel mai preţios. Comuniunea 
interpersonală care se stabileşte între doi botezați este simbolul real al iubirii 
lui Cristos față de Biserica sa. Doctrina expusă în enciclica Humanae vitae 
constituie, de aceea, apărarea necesară a demnităţii și a adevărului iubirii con- 
jugale. Ca şi în cazul oricărei valori etice, şi față de iubirea conjugală există o 
gravă responsabilitate a omului. Primii responsabili ai iubirii lor conjugale 
sunt soţii, în sensul că ei sunt chemaţi s-o trăiască în adevărul ei deplin. Bise- 
rica îi ajută într-o asemenea misiune luminând conştiinţa lor şi asigurând, cu 
ajutorul sacramentelor, puterea necesară pentru a alege binele şi a evita răul. 

După 40 de ani de la publicarea enciclicei, se poate vedea clar că norma 
morală învățată în ea nu este numai spre apărarea bunătăţii şi a demnităţii 
iubirii conjugale şi, prin urmare, a binelui persoanei soţilor. Ea are şi o dimen- 
siune etică şi mai vastă. Într-adevăr, logica profundă a actului contraceptiv, 
rădăcina sa ultimă, pe care Paul al VI-lea a indicat-o în mod profetic, este ac- 
tualmente „la modă. Care logică? Care rădăcină? Logica „anti-viaţă”: în aceşti 
40 de ani numeroase state au renunţat la demnitatea lor de a fi apărătoare ale 
vieţii umane nevinovate prin adoptarea unor legislații avortiste. Care rădăcină? 
Este răzvrătirea împotriva lui Dumnezeu creatorul, unicul Stăpân al vieţii şi al 
morţii persoanelor umane: este nerecunoaşterea lui Dumnezeu ca Dumne- 
zeu; este tentativa, intrinsec absurdă, de a construi o lume din care Dumnezeu 
trebuie să dispară. 

În enciclica Humanae vitae, Papa Paul al VI-lea exprimă certitudinea de a 
contribui, prin apărarea moralei conjugale, la instaurarea unei civilizații cu 
adevărat umane“. La 40 de ani distanță de la publicarea documentului, nu 
lipsesc confirmări ale temeiniciei unei asemenea convingeri. Şi sunt confir- 
mări care se pot verifica nu numai de către creştini, ci de orice om care se 
gândeşte cu seriozitate la destinul omenirii, deoarece oricine poate vedea la ce 
consecinţe s-a ajuns atunci când nu mai există ascultare față de legea sfântă a 
lui Dumnezeu”. 


34 Cf. PAUL AL VI-LEA, Scrisoarea enciclică Humanae vitae, nr. 8. 
3 Cf. IOAN PAUL AL II-LEA, „Responsabilită dellamore coniugale”, in Convegno nel XX 
anniversario dell'Humanae vitae di Paolo VI: LOsservatore Romano (14 martie 1988). 


